《自吟拙作因有所怀用香山原韵》
清代·郑如兰

人生贵适意，安用妄营为。汲泉品佳茗，兴到便吟诗。

诗成不雕琢，一任人嘲嗤。或题招隐句，或裁游仙词。

时时自吟咏，悠悠寄所思。所思在古人，古今不同时。

韦柳与元白，夙昔梦见之。虫鸟鸣天籁，春秋各有司。

问我何为者，我亦不自知。

作者简介：郑如兰（1835～1911），字香谷，号芝田，清淡水厅竹堑人，郑崇和三子用锦之次子。少年勤学，取进生员，因成绩优异而补增生，受知于台湾道丁曰健。光绪十五年（1889），因为办团练有功，由增生授候选主事，赏戴花翎，后加道衔。家业素丰，但自奉甚俭，尤不喜以财富誇耀于人，唯对公义之事则未有吝色，凡邑中所需困急，莫不慷慨捐输，故人人称诵其德行善举，颇能克承郑崇和、郑用锡、郑用鉴乡贤之风范。